**Reper introspectiv**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Pe firul Ariadnei ca Tezeu

Prin suflet umblu după minotaur,

În labirintul ăsta-i tot mai greu,

Atâția monștri sunt, doar un tezaur

În scrinul ferecat și fără fund

Ascuns în hăuri negre sub o stâncă.

Caut încet și meditez profund

Că sufletu-i o groapă prea adâncă

Și nu se vede drumul spre liman.

Aprinde-mi luna, să dezleg misterul,

Tic-tacu'-acestui ceas elvețian,

Să-mi fii și astăzi prin genuni reperul.

- Când simt că pierd spre tine orice drum

Și sufletul ți-e-n vreme de răscoală

Mă-ntorc încet spre inimă precum

Cu sânge scriu destinul pe o coală

În colțul drag al unui amintiri,

Aștept să vezi că sunt aici, tăcută,

Pierdută printre vrafuri de iubiri

Ce-au căutat iubirea absolută.

O să-ți dorești cândva introspectiv

Să cauți punctul nostru de-ntâlnire,

Dar pân-atunci, în mod intuitiv,

Mă vei urma și te urmez, iubire.

Ioan Grigoraș Liliana Trif